kardosdrur/scandi-wiki huggingface dataset:
Line Fruensgaard

Line Widt Daugaard (født 17. juli 1978 i Herning) er en tidligere dansk håndboldspiller. Hun spillede pladsen som venstre fløj.

Daugaard startede med at spille håndbold, da hun var 8-9 år. Hun spillede i Ikast/Bording Elite Håndbold, hvor hun altid har spillet, bortset fra sæsonen 2000/2001, hvor hun spillede i Brabrand IF sammen med bl.a. Mette Melgaard, Anne Loft og Line Hovgaard, der senere spillede i Slagelse Dream Team, men også med Stine Frank, som både har spillet i GOG og Slagelse Dream Team. 

Daugaard har spillet for det danske A-landshold i 103 kampe og har scoret 307 mål for landsholdet. Hun debuterede på landsholdet den 8. september 1999 mod Norge. Hun stoppede på landsholdet inden EM 2004 i Ungarn.

Line har vundet guld ved OL 2004 i Athen og EM 2002 i Århus med landsholdet. Med Ikast har hun vundet City Cup 1998, DM 1998, håndboldligaens grundspil 2002, EHF cup 2002, Cup Winners Cup 2004 og tre gange den danske pokalturnering.

Line er også kåret som håndboldligaens bedste venstre fløj i 2002, hvor hun blev udtaget til All Star Team ved EM 2002, nr. 5 ved IHF's kåring af verdens bedste håndboldspiller 2003, på ligatrænernes "Årets hold" i 2004 og udtaget til All Star Team ved OL 2004.

Hun er ikke længere aktiv og privat danner hun par med Allan Jørgensen (Gennem længere tid pressechef hos Bjarne Riis´cykelhold). Hun har tre børn.

Kilde 
 Spillerinfo 

Håndboldspillere fra Danmark
Personer fra Herning
Håndboldspillere fra Ikast-Brande Elite Håndbold
Håndboldspillere fra Brabrand IF
Olympiske mestre fra Danmark
Siena

Siena er en by i det sydlige Toscana i det centrale Italien. Byen havde pr. 31. december 2004 54.498 indbyggere. Byen er hovedstad for provinsen Siena.

Det historiske centrum er med på UNESCOs verdensarvsliste.

To gange hver sommer afholdes en traditionsrig palio (et hestevæddeløb) på den centrale plads, Piazza del Campo.

Arkitekten til Københavns Rådhus (Martin Nyrop) fandt inspiration i Siena.

Efter forbillede af Rom dannede flere italienske byer republikanske bystater. Først ude var Amalfi omkring år 1000, senere Venedig og Pisa. Mest romersk blev alligevel Siena fra 1100- til 1300-tallet, hvor byen lod ni familier vælge en legat. Man ser derfor ni felter i gulvbelægningen på Piazza del Campo, der peger ind mod rådhusets indgang. Disse ni delegater valgte derefter en fælles leder for byen. Senere kom Medici-familien og omgjorde republikken til et dynastisk monarki. 

Siena blev et slags spejlbillede af republikken Rom, med syv højder, og med myten om at Remus' sønner Senius og Acius flygtede hertil, efter at Romulus havde dræbt deres far. Siena påstås dermed at have fået navn efter Senius. Det blev sagt, at også ulvinden fulgte med på flugten, hvad der forklarer, at der også i Siena er mange fremstillinger af en ulvinde med diebørn. Da byens ældste familier mente at kunne føre sine aner tilbage til ulvinden, påstod den lokale overtro, at den ældste søn i disse familier blev til en varulv ved fuldmåne.

Referencer

Se også 
 AC Siena
 Baldassarre Peruzzi
 Monte Paschi Eroica

Eksterne henvisninger 

 
Verdensarvsområder i Italien
Ole Rømers Høj

Ole Rømers Høj er en gravhøj i den østlige udkant af landsbyen Vridsløsemagle i Høje-Taastrup Kommune. Højen var indtil slutningen af 1800-tallet kendt under navnet Kongehøjen – men fik sit nuværende navn pga. astronomen Ole Rømer, der havde haft sit Observatorium Tusculanum i Vridsløsemagle i begyndelsen af 1700-tallet, og man troede, at observatoriet havde ligget på toppen af højen. Det var dog forkert, og den rigtige beliggenhed blev fundet i 1978.

Højen er over 6 meter høj og lidt under 30 meter bred, hvilket gør den til den største gravhøj i Høje-Taastrup Kommune. Da højen aldrig har været udgravet arkæologisk, kender man ikke den præcise alder, men på baggrund af form og størrelse er den sandsynligvis fra sen jernalder (år 400-800) eller vikingetiden (år 800-1050).

Eksternt link 
Kongshøj på Fund og Fortidsminder

Gravhøje i Danmark
Høje-Taastrup Kommune
Hohenstauferne

Hohenstauferne (eller bare Stauferne) var en sydvesttysk (schwabisk) adelsslægt. I 1100-tallet og i 1200-tallet var flere af slægtens medlemmer konger og kejsere i det Tysk-Romerske Rige. 

Tiden var præget af strid mellem paven og kejseren. Hohenstaufernes modstandere Velferne tog pavens parti både i Tyskland og i Italien. Modsætningerne mellem partierne gjorde, at man ikke kunne enes om at vælge en ny kejser efter Frederik 2. (afsat 1248, død 1250). 

Den kejserløse periode sluttede først i 1274, da Rudolf 1. af Habsburg blev valgt til kejser (konge fra 1273).

Betydende medlemmer af den staufiske slægt 
 Konrad 3., 1138–1152, først modkonge, senere enekonge 
 Frederik 1. Barbarossa, konge fra 1152, kejser 1152-1190
 Henrik 6., konge fra 1190, kejser 1191-1197
 Filip af Schwaben, 1198–1208, tysk-romersk konge 
 Frederik 2., tysk-romersk kejser, konge 1212-1220, kejser (1220-1248)
 Konrad 4., Konge (1250-1254)

Welfisk kejser 
Otto 4. af Braunschweig var konge fra 1198 (sammen med Filip af Schwaben) og kejser 1209-1218.

Fyrstehuse
Fyrstehuse fra middelalderen
Tysklands historie
Tyskland i middelalderen
Dicynodontia

Dicynodontia (gr. di-to, kynos-hund, odon-tand, med to hundetænder) også kaldet dicynodont der hører til Therapsida, de pattedyrlignende krybdyr. En Dicynodont kendetegnes ved at de to iøjenfaldene, hundelignende tænder.

Den første kendte dicynodont var Eodicynodont som levede for 270 millioner år siden (permtiden).
Fossiler fra Afrika, Antarktis og Sydamerika viser at den har haft store hjørnetænder så den kunne grave efter rødder, og viser også at de levede i huler, gange og tunneler. De var kun 20 – 35 cm lange.

En anden bedre kendt dicynodont er Lystrosaurus. Den var omkring 2 meter lang og levede i øvre Trias for 248 millioner år siden. Fossiler viser, at den har været flokdyr, fordi forskere har fundet en flok Lystrosaurere i en flodbred i Afrika.

Pattedyrlignende krybdyr
Stilling (Skanderborg)

se også stilling.

Stilling er fra 1. januar 2011 en bydel til Skanderborg i Østjylland. Stilling er beliggende ved Stilling Sø 5 km NØ for Skanderborg centrum. Byen havde 3.752 indbyggere (2010), fra 2011 opgøres indbyggertallet som en del af Skanderborgs.

Stilling var i middelalderen blot en landsby ved en kirke, senere i Skanderborg Rytterdistrikt. Landsbyen blev udskiftet 1781.

Efter 1880 flyttede byvæksten cirka 500 meter mod sydvest til stationsbyen Stilling. Navnet Stilling betød oprindeligt "Stedet med Stalden" (år 1347). Jernbanen blev bygget i 1868, mens forretningsliv, håndværk og industri kom til fra omkring 1885. I dag har byen folkeskole, daginstitutioner, 2 dagligvarebutikker og 2 pizzeriaer.

Stillings sydligste bydel hedder Gram. Gram betyder "De grå huse".  Mod vest ligger den nyeste bydel Anebjerg, der rummer boliger og et nyt skov- og naturområde. Byen har et stort industriområde i den nordlige og østlige del. Midttrafiks busruter 200 og 309, der kører mellem Skanderborg og Århus, kører gennem Stilling. Derimod kører Skanderborg Bybus ikke længere gennem byen. Der er planlagt genåbning af Stilling station i 2025.

Se også 
 Stilling Kirke
 Stilling-Solbjerg Sø

Eksterne henvisninger 
 Stilling-Gram Lokalhistorie

Kilder 

 
Byer i Skanderborg Kommune
FC Porto

Futebol Clube do Porto, ofte forkortet til FC Porto, er en portugisisk fodboldklub. Klubben er en af de mest succesrige i Portugal med 25 nationale mesterskaber, 17 cup-sejre og 19 supercup-sejre. FC Porto er regerende mestre (2007), og den seneste sæson, klubben sluttede uden for medaljerækken, daterer sig tilbage til 1975-76.
FC Porto har vundet 14 Cup Honra Porto, 30 Porto mesterskaber, 32 supercup-Porto og 1 Liga intercalar.

Internationalt har FC Porto vundet UEFA Champions League to gange, henholdsvis i 1987 og i 2004, UEFA Super Cup i 1988 samt UEFA cuppen i 2003 og Europa League i 2011, og klubben er dermed den portugisiske klub med flest internationale trofæer.

En række internationalt kendte spillere og trænere har fået deres gennembrud i klubben, heriblandt Vítor Baía, Rui Barros, Deco, James Rodríguez, Ricardo Carvalho, José Mourinho og Andre Villas-Boas. 

Klubben har hjemmebane på Estádio do Dragão.

Historiske slutplaceringer

Andre sportsgrene 
FC Porto har ud over fodbold også håndbold-, basketball-, rulleskøjtehockey- og atletik-afdelinger.

Noter

Eksterne henvisninger 

 
G-14 klubber
Ulrik Skotte

Ulrik Skotte (født 1966) er en dansk journalist.

Ulrik Skotte var redaktionschef for DR Historie og Ungdomsredaktionen fra sommer 2007 til 1/1-2010.

Tidligere har Ulrik Skotte arbejdet i Team Danmark som informationsmedarbejder og kom i 1994 til Danmarks Radio, hvor han i flere år arbejdede som journalist ved TV-AS (TV-Avisen og Sporten). Her lavede han flere dokumentarprogrammer, bl.a. "Statsplan 1425" (1995) om det østtyske sportssystem før murens fald og "Dødens etape" (1996) om det nok så omtalte dopingstof EPO, der for alvor blev brugt og introduceret i cykelsporten i 90'erne. Senere var han redaktør ved OL i Atlanta 1996 og VM i fodbold 1998. Herefter blev Ulrik Skotte redaktionschef på TV-Avisen – et job han bestred i 5 år hvorefter han blev chef for DR Event i 4 år. Det var bl.a. Ulrik Skotte, der havde ansvaret for TV-Avisens udsendelser fra New York om terrorangrebet den 11. september 2001 – en verdensbegivenhed der udspandt over flere døgn med mange timers direkte TV fra NY.

Ulrik Skotte underviser i ledelse hos blandt andet Djøf. Han er mentor for kvindelige erhvervsledere og forelæser på Aalborg Universitet i Kommunikation.
 
Ulrik Skotte er cand. phil. i kommunikation (1991) og har eksamen i ophavsret, patentret og medieret 2. del fra det juridiske fakultet, Københavns Universitet. Siden 1992 har han været ekstern lektor på Aalborg Universitet i offentlighedsteori, ophavsret, journalistik, medieret mm. 

Journalister fra Danmark
Ansatte i DR
Greve (rang)

Greve er en europæisk højadelrang. I Frankrig, Italien og Spanien betegner greve den tredjehøjeste rang i højadelen efter hertug og markis, mens denne rang i 1200-tallet blev erstattet af den angelsaksiske titel jarl (earl) i England, der derfor ikke har grever. I disse lande findes også rangen vicegreve (fr:vicomte, en:viscount), der er den fjerdehøjeste rang. I Tyskland kunne en greve i det Tysk-Romerske Rige enten rangere direkte under kejseren som rigsgreve, eller betegne den fornemste adelsrang blandt en fyrste eller hertugs vasaller.

Den danske adel 
Greve er den næsthøjeste danske adelsrang efter lensgreve. Greve- og baronstanden blev oprettet i 1671. Der knyttede sig på dette tidspunkt en række særrettigheder til ovennævnte titler, men disse særrettigheder blev afskaffet ved Grundloven af 1849, og dermed er titlen altså i dag af rent honorær karakter. Titlen er arvelig og medfører rang af 2. klasse jf. Hof- og Statskalenderen. 

Titlen er efter 1850 kun blevet givet til medlemmer af kongehuset. F.eks. er titlen Greve af Rosenborg blevet givet til en række medlemmer af kongehuset, som har givet afkald på prinsetitlen ved indgåelse af borgerligt ægteskab.

Se også 
 Landgreve
 Markgreve
 Pfalzgreve
 Burggraf
 Adel
 Danske adelsslægter

Adelige titler
Titler i Rangfølgens klasse 3
Charly Gaul

Charly Gaul (8. december 1932 – 6. december 2005) var en førende luxembourgsk cykelrytter i 1950'erne. Han var en dygtig temporytter men han var bedst kendt for at være dygtig til at køre i bjerge.

Han vandt Tour de France i 1958 og Giro d’Italia i 1956 og 1959. Derudover vandt han Luxembourg Rundt i 1956, 1959 og 1961 samt det luxembourgske mesterskab i landevejscykling i 1957, 1959 og 1961.

Eksterne henvisninger

Mandlige cykelryttere fra Luxembourg
Tour de France-vindere
Giro d'Italia-vindere
Velkommen Hjem

Velkommen hjem et tv-program på Danmarks Radios kanal DR1.

Aktualitetsprogrammet Velkommen hjem er et program på to gange en halv time der sendes før og efter TV-Avisen 18:30 fra årskiftet 2006/2007 direkte fra Rådhuspladsen i København. 
Velkommen hjem var Danmarks Radios ledelses svar på de mange problemer som der havde været med at få seere nok til TV-Avisen. Ledelsen havde i lang tid bl.a. beskyldt børneprogrammet Fjernsyn for dig der blev sendt 18:00 for at TV-Avisen havde for få seere. Derfor besluttede man sig for i oktober 2005 at rykke børnenes halve time til 17:30, for at give plads til den nye opfindelse Velkommen hjem der skulle give flere seere til kanalen DR1.

I august 2006 blev det erklæret at to af de nye værter på programmet skulle være henholdsvis TV2 sportsværten Sisse Fisker og radioværten fra DR Mads Steffensen, der var kendt fra radioprogrammet Mads og Monopolet.

Programmets chef er Ulrik Skotte der fik jobbet efter en karriere på TV-Avisen. Redaktør på programmet blev bl.a. Claus Letort, der blev kendt i offentligheden, da han indledte et parforhold til tv-værten Natasja Crone, og siden overtog dækningen af det royale stof for DR.

Men programmets rigtige navn kom nu til at være Aftenshowet.

DR-programmer
Lauri Wylie

Lauri Wylie (født 25. maj 1880 Southport, England, død 1951 ved Shoreham, egentlig Morris Laurence Samuelson) var en forholdsvis ukendt britisk forfatter. 

Han var forfatter eller medforfatter til en række revyer og operetter (bl.a. "Four, Five, Six" i Duke of York Theatre, "Princess Charming" (1930)). Hans største succes var nok Dinner for One (på dansk kendt som 90-års-fødselsdagen), som han skrev i 1920'erne. Ifølge nogle kilder opførte Freddie Frinton Dinner for One allerede i 1945 i det engelske varieteteater Winter Gardens og betalte et fast beløb pr. opførelse til Wylie, men officielt blev teaterstykket uropført i 1948 på Duke of York's Theatre i London. I 1950/1951 købte Frinton rettighederne til sketchen af Wylie. Stykket fik succes i 1953 i revyen John Murray Anderson's Almanac på Imperial Theatre i London. Dette fik Wylie imidlertid ingen glæde af; han døde fattig i 1951 i husvognen, hvor han boede.

Wylie havde en ældre broder, Julian Wylie (Julian Samuelson).

Dramatikere fra England
Dramatikere fra Storbritannien
Svaneke Bryghus

Svaneke Bryghus er et bryggeri, der ligger i Svaneke på Bornholm. Det nuværende bryggeri åbnede, som et af Danmarks første mikrobryggerier, i påsken 2000, efter en årrække uden ølbrygning på Bornholm. Bryggeriet har til huse i en gammel firlænget købmandsgård fra 1750, der foruden selve bryggeriet også indeholder en restaurant.

Alle øltyper fra Svaneke Bryghus er både ufiltrerede og upasteuriserede.

Produkter 

 Undergærede øl:
 Bornholmer Bryg – Classic
 Bornholmer Bryg – Mørk Guld
 Bornholmer Bryg – Guldøl
 Bornholmer Bryg – Stout
 Bornholmer Bryg – Sweet Mary
 Bornholmer Bryg – Stærke Preben
 Bornholmer Bryg – Gammeldags Pilsner
 Bornholmer Bryg – Påskebryg
 Bornholmer Bryg – Gul Påskebryg
 Bornholmer Bryg – Høstbryg
 Bornholmer Bryg – Julebryg
 Bornholmer Bryg – Rød Julebryg
 Overgærede øl:
 Bornholmer Bryg – Weisse
 Bornholmer Bryg – Sejlerøl
 Bornholmer Bryg – Skører Finn

Se også 
 Bryggerier i Danmark

Eksterne henvisninger 

 

Mikrobryggerier fra Danmark
Bryghus
Etableret i 2000
Tilst-sagen

Tilst-sagen omhandler to politibetjentes skud efter seks biltyve i Århus-forstaden Tilst natten til den 29. december 2001. Skuddene dræbte to af biltyvene, Lars Wølch Jørgensen og Claus Nielsen. 

Efterfølgende forklarede betjentene i den officielle politirapport, at de unge tyve forsøgte at køre dem ned, og at de derfor handlede i nødværge. Forklaringen godtages af både Statsadvokaten og Rigsadvokaten, der således frikender betjentene for strafansvar. Siden har de pårørende, anført af Stig Wølch Jørgensen, arbejdet på at få rejst en retssag, hvor betjentene tiltales for manddrab. De pårørende mener, at politiet lyver om begivenhederne op til skyderiet.

27. august 2007 kom det frem, at Vestre Landsret har besluttet sig for at behandle en sag, som de pårørende har anlagt mod Justitsministeriet og politimesteren i Århus. Sagen handler om, hvorvidt det ifølge den Den Europæiske Menneskerettighedskonvention er lovligt at nægte at prøve lovligheden af de dræbende skud ved retten. Såfremt de efterladte vinder, skal der rejses tiltale mod de to skydende betjente. Som følge af sagen får offentligheden indblik i en række forklaringer og tekniske beviser. 

I november 2018 lancerede DR's P1 Dokumentar en podcast-serie om Tilst-sagen med titlen "Skud i sneen".

Lukket hjemmeside
Stig Wølch Jørgensen har tidligere forsøgt få politiet til anlægge en injuriesag imod ham. Indtil videre har politiforbundet lukket Tilst-sagen.dk samt to identiske hjemmesider via et fogedforbud. Der findes derfor ikke pt. en aktiv hjemmeside, hvor der kan læses om sagen.

Eksterne links
Mindeside på mindet.dk om Lars Wølch Jørgensen
Tilst-sagen på Denmarkonline.dk 
 Stig Wølch Jørgensens hjemmeside om sagen
P1 Dokumentar: Skud i sneen

Kriminalsager i Danmark
Begivenheder i 2001
Retssager i Danmark
Bryggeriet Refsvindinge

Refsvindinge Bryggeri og Maltgøreri I/S, bedre kendt som Bryggeriet Refsvindinge, er et gammelt landbryggeri, som ligger på en gård ved Ørbæk på Østfyn syd for Nyborg. Bryggeriet er grundlagt i 1885, og var i begyndelsen et hvidtølsbryggeri. Den første pilsner blev brygget i 1986, og derefter kom guldøl og senere ale samt mange andre øl. Bryggeriet drives i dag af 4. generation af familien Rasmussen. 

Bryggeriet er kendt for at brygge gamle danske øltyper, som ellers er forsvundet, hvor den mest kendte er den meget røgede Skibsøl. De mest udbredte øl fra Refsvindinge Bryggeri er AZ Ale no. 16 og Mors Stout. AZ Ale no. 16 blev i 1997 kåret til "Danmarks bedste øl", og blev siden udnævnt til nummer 1 på verdensplan for tredje gang i streg af Verdens Bedste Øl Awards. Sidstnævnte blev i 2003 kåret til "Årets Ølnyhed" af Danske Ølentusiaster.

Produkter 
 Overgæret øl:
 Ale no. 16
 Bedstemors Stout (Brygget siden 2008)
 Brygmesterens Egen Pils
 Enkens Anden Lyst
 Jordbærbryg
 Mors Stout
 Prima Landøl
 Ægte Fynsk Boghvedebryg
 Ævleøl
 Undergæret øl:
 HP Bock
 Hvid Guld
 Julehyg 
 Lys Bjørneøl
 Mørk Hvidtøl
 Påskebryg
 Refsvindinge Pilsner
 Skibsøl

Se også 
 Bryggerier i Danmark

Referencer

Eksterne henvisninger 
 Bryggeriet Refsvindinge

Refsvindinge, Bryggeriet
Danske virksomheder etableret i 1885
Bygninger, konstruktioner og anlæg i Nyborg Kommune
Niels Vigild

Niels Vigild (født 21. februar 1945 død 2. januar 2022 ) var en dansk skuespiller, der blev uddannet fra Odense Teater i 1967 og derefter fra Aalborg Teater i 1969.

Denne uddannelse blev fulgt op af studierejser til London, Berlin, Paris og Stockholm.

I tv har han kunnet ses i serierne Livsens ondskab, En by i provinsen, TAXA, Rejseholdet og Forsvar og i spillefilmene Ekko af et skud (1970) og Villa Paranoia (2004).

Kilder og henvisninger 

 

Skuespillere fra Danmark
Helene Egelund

Helene Egelund (født 16. februar 1965) er en dansk skuespillerinde, som ikke har nogen egentlig skuespilleruddannelse. I tv har hun medvirket i serierne Landsbyen, TAXA og Rejseholdet. Udover at have været med i 12 danske film, har hun også haft roller i flere svenske film og tv-serier, idet hun taler flydende svensk.

Helene Egelund er endvidere tilknyttet lydbogsforlaget Momo - Skuespillernes Lydbogsværksted, hvor hun har indlæst flere lydbøger.

Filmografi

Spillefilm

Tv-serier

Stemme til tegnefilm

Eksterne henvisninger 
 

Skuespillere fra Danmark
Tv-skuespillere fra Danmark
Aubrey Huff

Aubrey Lewis Huff (født 20. december 1976 i Marion, Ohio) er en professionel baseballspiller for Baltimore Orioles i Major League Baseball. Han debuterede som professionel d. 2. august 2000 for holdet Tampa Bay Devil Rays.

Huffs foreløbige bedste år var 2002 og 2003. I 2002 fik Huff en batting statistik på .313 (batting average, se baseballstatistikker), dermed den førende hos Devil Rays. Huff lavede 34 home runs – også en holdrekord – i 2003 sæsonen, samt 107 RBI og en .311 batting statistik, som også det år var førende i klubben. Huff har spillet fem forskellige positioner i løbet af sin karriere: 3. basemand, 1. basemand, left field, right field og designated hitter.

Den 12. juli 2006 indgik Huff i en byttehandel og skiftede dermed klub til Houston Astros. I hans debut for Astros d. 13. juli 2006, scorede Huff tre runs med et home run-slag.

Efter 2006-sæsonen udløb Huffs eksisterende kontrakt og han valgte at skrive en ny kontrakt med Baltimore Orioles. Den nye kontrakt løber over 3 år og vil indbringe Huff $20 mio.

Eksterne henvisninger 

 Aubrey Huffs statistikker på Baseball Reference

Baseballspillere fra USA
Personer fra Ohio
Germaine Greer

Germaine Greer (født 29. januar 1939) er en australsk akademiker og forfatter, der anses for at være en af de mest indflydelsesrige feministiske stemmer i moderne tid.

Greer har for nylig trukket sig tilbage fra en stilling som professor i engelsk litteratur ved University of Warwick i Storbritannien. Hun har skrevet flere berømte bøger, bl.a. Den kvindelige eunuk (1970).

Referencer

Eksterne henvisninger 

Faglitterære forfattere fra Australien
Feminister fra Australien
Kvindelige forfattere i det 20. århundrede
Personer fra Melbourne
Australiere i 1900-tallet
Australiere i 2000-tallet
Vicente Padilla

Vicente Padilla (født 27. september 1977 i Chinandega, Nicaragua) er en professionel baseballspiller, en højrehåndet pitcher i Major League Baseball. Han er kendt for sin 96 mph (154 km/t) hurtige fastball og sin dræbende curveball. Fra og med 2006-sæsonen spiller han for Texas Rangers. Han har tidligere spillet for Arizona Diamondbacks og for Philadelphia Phillies.

Padilla blev byttet fra Diamondbacks til Phillies den 26. juli 2000 sammen med tre andre spillere for pitcher Curt Schilling. I 2002 var Padilla med på National League All-Star holdet og havde en statistik på 14 vundne og 11 tabte kampe med en 3,28 earned run average (ERA, se baseballstatistikker). Han blev dog ofte kritiseret for ikke at tænke sig om på kastehøjen og for at være for stædig og spilde sit store talent.  Padilla var skadet i dele af 2004- og 2005-sæsonerne og endte med 16 vundne kampe og 19 tabte for de to sæsoner kombineret.

Indtil 2006 er Padillas samlede statistik 51–51 med en ERA på 3,95 i 194 kampe gennem 7 sæsoner fra 1999 til 2005. Før 2006-sæsonen blev Padilla byttet til Texas Rangers for Ricardo Rodriguez efter en forholdsvis skuffende 2005-sæson hos Philadelphia Phillies.

Han har en fanklub som kalder sig "Padilla's Flotilla".

Padilla har tjent 6,7 millioner amerikanske dollar som professionel baseballspiller til og med 2005-sæsonen.

Eksterne henvisninger 

 Vicente Padillas statistikker år for år

Baseballspillere fra Nicaragua
Parma

Parma er en italiensk by i regionen Emilia-Romagna med indbyggere. Byen er hovedbyen i provinsen af samme navn. Byen er berømt for sin arkitektur og landskabet omkring den, samt parmaskinke. 

Parma er delt i to af en mindre flod med det samme navn. Den gav desuden navn til Hertugdømmet Parma som eksisterede indtil Italiens samling.

Referencer